На основу чл. 55 Статута Градске општине Вождовац („Сл. лист града Београда“ бр. 36/10 – пречишћен текст, 41/13 и 55/16) и чл. 12 Одлуке о начину, мерилима и критеријумима за избор пројеката у култури који се финансирају и суфинансирају из буџета ГО Вождовац („Сл. лист града Београда“ бр. 91/14 и 50/15), председник Градске општине Вождовац доноси

О Д Л У К У

1. БИРА СЕ Програм Удружења грађана „Музиколада“ под називом „Срцем за децу“, а на основу јавног конкурса за финансирање пројекта из области културе на територији Градске општине Вождовац за 2016. годину, објављеног на интернет сајту Градске општине Вождовац 19.10.2016. године.

2. ДОДЕЉУЈУ СЕ средства у износу од 400.000,00 динара Удружењу „Музиколада“ за реализацију Пројекта из тачке 1 ове Одлуке. Средства су обезбеђена у Програму 13 „Развој културе“ - позиција 138 буџета Градске општине Вождовац за 2016. годину

3. Корисник средстава ће закључити уговор са градском општином Вождовац којим ће бити регулисана међусобна права и обавезе у року од 15 дана од дана коначности ове Одлуке.

О б р а з л о ж е њ е

Председник Градске општине Вождовац расписао је јавни конкурс за финансирање пројекта из области културе на територији Градске општине Вождовац за 2016. годину Одлуком бр. 65-1/16 од 17.10.2016. године, који је објављен на интернет сајту Градске општине Вождовац 17.10.2016. године. Истом Одлуком је образована и Комисија за спровођење јавног конкурса.

Техничка грешка - рок за подношење пријава је са 30 дана смањен на 8 Одлуком о изменама Одлуке о начину, мерилима и критеријумима за избор пројеката у култури који се финансирају и суфинансирају из буџета ГО Вождовац („Сл. лист града Београда“ бр. 50/15), исправљена је на сајту ГО Вождовац 19.10.2016. године, те је и рок за подношење пријава на конкурс почео да тече тог дана.

 Комисија је, на седници одржаној 07.11.2016. године, констатовала да су на конкурс стигле две пријаве и то пријава Удружења грађана «Музиколада» и Удружења сценских игара «М – плус», али да пријава Удружења сценских игара «М – плус» није благовремена, те иста није узета у даље разматрање.

 Комисија је затим извршила бодовање пријаве Удружења грађана «Музиколада» и сачинила предлог одлуке којом предлаже председнику Градске општине Вождовац да Градска општина Вождовац финансијски подржи предметни Пројекат, с тим што је Удружење грађана «Музиколада» дужно да достави Градској општини Вождовац извештај о начину утрошка опредељених средстава, са пратећом документацијом.

Имајући у виду наведено, председник Градске општине Вождовац је донео одлуку као у диспозитиву.

Ова Одлука ће, по коначности, бити објављења на сајту Градске општине Вождовац.

ПОУКА О ПРАВНОМ ЛЕКУ: Учесници Јавног конкурса имају право да поднесу приговор Већу градске општине Вождовац у року од 8 дана од дана пријема Одлуке.

 Одлуку са записником доставити: учесницима јавног конкурса, Одељењу за финансије, привреду, друштвене делатности и планирање, Правобранилаштву и архиви Градске општине Вождовац.

ПРЕДСЕДНИК ГРАДСКЕ ОПШТИНЕ ВОЖДОВАЦ

I Број: 65-2/16 од 08.11.2016. године

 ПРЕДСЕДНИК, Александар Савић